กระทรวงวัฒนธรรม สืบสานบทเพลงไทยสากลอมตะ จัดกิจกรรมคอนเสิร์ตส่งความสุขด้วยเพลงออนไลน์ในวันที่ 9 กุมภาพันธ์นี้
นายอิทธิพล คุณปลื้ม รัฐมนตรีว่าการกระทรวงวัฒนธรรม  เปิดเผยว่า จากการที่บทเพลงไทยสากลอมตะ(ไทยลูกกรุง) ซึ่งถือเป็นบทเพลงทรงคุณค่าทางภาษาไทย กระทรวงวัฒนธรรมจึงส่งเสริมให้มีการใช้เทคโนโลยีสมัยใหม่มาส่งเสริมให้ประชาชน โดยเฉพาะเด็กและเยาวชน ได้เรียนรู้ ร่วมอนุรักษ์ให้เกิดความสำนึกรักและให้มีความภาคภูมิใจ เป็นบทเพลงที่มีเนื้อหาคำร้องที่มีความงดงามของภาษาไทยและมีวิธีการขับร้องที่ถูกต้องและชัดเจนตามหลักภาษาไทย  ทั้งนี้ ได้มอบหมายให้ร่วมกับโครงการอนุรักษ์และสืบสานบทเพลงไทยสากลอมตะ จัดกิจกรรมส่งความสุขด้วยเพลงออนไลน์ เพื่ออนุรักษ์และสืบสานเพลงไทยสากลอมตะ(ไทยลูกกรุง) ส่งเสริมการเรียนรู้ภาษาไทยผ่านบทเพลง รวมทั้งเป็นการสร้างความสุขและสร้างกำลังใจให้แก่คนไทย รวบรวมมีศิลปินแห่งชาติ ศิลปินเพลงไทยลูกกรุงชั้นนำของประเทศในอดีตถึงปัจจุบัน มาร่วมจัดรายการ และขับร้องบทเพลงไทยสากลอมตะ(ไทยลูกกรุง)ในวันที่ 9 กุมภาพันธ์ 2564 เวลา14.00 น. – 17.00 น. ที่หอประชุมเล็ก ศูนย์วัฒนธรรมแห่งประเทศไทย อาทิ ธนิศร์ ศรีกลิ่นดี  ธานินทร์ อินทรเทพ รุ่งฤดีแพ่งผ่องใส โฉมฉาย อรุณฉาน  เจินเจิน บุญสูงเนิน อุเทน พรหมมินทร์ นฤมล สมหวัง แอ็ค-โชคชัย หมู่มาก โดยนำเสนอทั้งบทเพลงแห่งความรัก บทเพลงส่งความสุขตรุษจีนและบทเพลงคติธรรมมาฆบูชา ซึ่งเป็น 3 เทศกาลในช่วงเดือนกุมภาพันธ์นี้ สามารถรับชมผ่านการไลฟ์สดได้ที่ https://www.facebook.com/ThaiMCulture/ และรับชมผ่านทางยูทูป Channel : สำนักงานปลัดกระทรวงวัฒนธรรม  รวมทั้ง สถานีโทรทัศน์ดาวเทียมไอพีเอ็มซึ่งรับชมได้ในระบบ  PSI ทั่วโลก